Cum alegem vinul pentru masa de Paște, cu un campion mondial la degustare în orb. Valentin Ceafalău: „Vinul să nu domine preparatul”
Dilema recurentă: vine Paștele, ce vin punem pe masă ca să meargă bine cu mâncarea. Ce culoare, ce soi, mai sec sau mai dulce, cu apă sau fără (avem voie să punem apă?!). Întrebările sunt nenumărate și există puțini oameni care să poată răspunde la toate. Am stat de vorbă cu unul din ei, cerându-i nu să ne spună ce sticlă de vin (producător, preț) trebuie să stea lângă farfuria cu drob de miel, ci să ne explice cum să alegem un vin care să se potrivească - „să rezoneze” - cu preparatul din farfurie. Valentin Ceafalău a făcut parte din echipa României care anul trecut a câștigat Campionatul Mondial de Degustare în Orb, în Franța.